12. ข้อมูลอื่นที่เกี่ยวข้อง

ในปี 2553 ที่ผ่านมา ภาวะเศรษฐกิจของประเทศไทย
ได้รับผลกระทบจากสภาพแวดล้อมทั้งภายในและภายนอก อาทิเช่น วิกฤตการณ์การเงินโลก
ที่ขยายผลกระทบจากประเทศสหรัฐอเมริกาไปยังทวีปยุโรป อีกทั้ง
ความไม่สงบทางการเมืองอย่างต่อเนื่อง ภาวะน้ำท่วมในภาคกลางและภาคใต้
จึงทำให้สถาบันการเงินต่าง ๆ ระมัดระวังในการอำนวยสินเชื่อ การประกอบธุรกิจของบริษัท
จึงอยู่ในขั้นประคองตัว โดยการควบคุมค่าใช้จ่าย และการมองหาผู้ร่วมทุนใหม่ ๆ
เพื่อเสริมสร้างความแข็งแกร่งให้กับบริษัท
ซึ่งบริษัทได้เจรจาตกลงรับข้อเสนอของธนาคารอิสลามแห่งประเทศไทย
ในการเข้ามาเป็นผู้ถือหุ้นรายใหม่ และเป็นรายใหญ่ของบริษัท ซึ่งได้ผ่านกระบวนการ
และขั้นตอนต่าง ๆ จนแล้วเสร็จเป็นที่เรียบร้อยเมื่อวันที่ 21 กันยายน 2553 ในสัดส่วนร้อยละ 49
ของทุนจดทะเบียนชำระแล้ว โดยที่ธนาคารฯ
มีส่วนช่วยในการสนับสนุนด้านเงินทุนในการประกอบธุรกิจ
และการจัดส่งกรรมการเข้าร่วมในการบริหารจัดการงานด้านต่าง ๆ

คณะกรรมการบริษัทและผู้บริหารได้ร่วมกันจัดทำแผนธุรกิจระยะยาว (Long Range Plan)
ขึ้นอย่างชัดเจน เพื่อใช้เป็นแนวทางในการประกอบธุรกิจของบริษัท
เพื่อให้มีผลการดำเนินงานที่เติบโตอย่างเหมาะสม และมีความต่อเนื่องในระยะยาว
และเพื่อให้บรรลุวัตถุประสงค์ตามพันธกิจ และวิสัยทัศน์ของบริษัท

เพื่อให้บริษัท มุ่งสู่ความเป็นสถาบันการเงินชั้นนำในธุรกิจเช่าซื้อที่มีความน่าเชื่อถือสูงสุด
ในการประกอบธุรกิจทางการเงิน ภายใต้หลักชะรีอะฮ์
และเพื่อให้การขยายธุรกิจเป็นไปในทิศทางเดียวกันกับธนาคารอิสลามแห่งประเทศไทย นั้น
บริษัทจึงได้เปลี่ยนชื่อของบริษัท จากเดิม “บริษัท นวลิสซิ่ง จำกัด (มหาชน)” เป็นชื่อ “บริษัท
อะมานะฮ์ ลิสซิ่ง จำกัด (มหาชน)” เมื่อวันที่ 21 ตุลาคม 2553

สำหรับคำว่า “อะมานะฮ์” นั้น มาจากภาษาอาราบิก หมายถึง ความน่าเชื่อถือในการประกอบธุรกิจ
โดยยึดหลักคุณธรรม ศีลธรรม จริยธรรม (Trustworthy) และการไม่เอารัดเอาเปรียบผู้บริโภค
ซึ่งบริษัทยึดถือมาเป็นหลักในการกำหนดนโยบายในการดำเนินธุรกิจของบริษัท

สำหรับการดำเนินธุรกิจตามหลักชะรีอะฮ์ นั้น มีลักษณะเช่นเดียวกับการดำเนินธุรกิจปกติทั่วไป
แต่จะมีข้อห้ามบางอย่าง เช่น การอำนวยสินเชื่อ จะไม่สนับสนุนธุรกิจที่เกี่ยวข้องกับแอลกอฮอล์
ไม่สนับสนุนธุรกิจบันเทิง อันประกอบด้วย คาสิโน การพนัน โรงภาพยนตร์ ดนตรี สื่อลามกอนาจาร
และโรงแรม ไม่สนับสนุนธุรกิจที่เกี่ยวข้องกับสุกร ยาสูบ การผลิตและจำหน่ายอาวุธ เป็นต้น ดังนั้น
หลักการดำเนินธุรกิจเช่าซื้อของบริษัท กับ Islamic Finance จะยึดหลักเดียวกัน คือ
ไม่ยุ่งเกี่ยวกับดอกเบี้ย แต่จะใช้หลักการซื้อขาย คิดผลตอบแทนในรูปของอัตรากำไร
ในการให้เช่าหรือเช่าซื้อทรัพย์สิน

จากความทุ่มเทเสียสละและความร่วมมือในการทำงานอย่างหนักของผู้บริหารและพนักงานในช่วงปีที่ผ่านมา
ส่งผลให้ผลประกอบการในปี 2553 บริษัท และบริษัทย่อย มีกำไรสุทธิจำนวน 1.80 ล้านบาท
เพิ่มขึ้นจากปีก่อน คิดเป็นร้อยละ 69.71 ทำให้สัดส่วนผู้ถือหุ้นเพิ่มขึ้น 252.32 ล้านบาท
คิดเป็นร้อยละ 24.06 สำหรับฐานะการเงิน บริษัทมีทรัพย์สินรวม 1,325.06 ล้านบาท ลดลงจากปี
2552 จำนวน 141.10 คิดเป็นร้อยละ 9.62 หนี้สินรวม 23.98 ล้านบาท ลดลงจากปี 2552
จำนวน 393.42 ล้านบาท คิดเป็นร้อยละ 94.26
และบริษัทได้ชำระคืนเงินกู้ยืมให้กับเจ้าหนี้ทุกรายเป็นที่เรียบร้อยแล้ว

นอกจากการบริหารจัดการให้ธุรกิจดำเนินไปตามเป้าหมายที่วางไว้แล้ว
บริษัทยังคำนึงถึงความรับผิดชอบต่อสังคมและสิ่งแวดล้อม การพัฒนาอย่างยั่งยืน
โดยการมุ่งเน้นการเข้ามีส่วนร่วมและสนับสนุนกิจกรรมต่าง ๆ
ที่สำคัญโดยคำนึงถึงการมีบรรษัทภิบาลที่ดี การเคารพสิทธิมนุษยชน ร่วมพัฒนาชุมชนและสิ่งแวดล้อม
เป็นต้น
บริษัทได้มีการวางแผนเพื่อกำหนดนโยบายสำหรับเป็นแนวทางในการปฏิบัติงานด้านความรับผิดชอบต่อสังคมและสิ่งแวดล้อมอย่างชัดเจนและต่อเนื่อง

สำหรับปี 2554 คาดว่าเศรษฐกิจไทยจะยังคงขยายตัวอย่างต่อเนื่อง
โดยประเมินว่าเศรษฐกิจจะขยายตัวประมาณร้อยละ 5 โดยเฉพาะอุตสาหกรรมรถยนต์
คาดว่าจะมีการขยายตัวเพิ่มสูงขึ้น เมื่อเปรียบเทียบกับปีที่ผ่านมา กระแสการบริโภครถยนต์ในปี
2554 จะมุ่งเน้นไปที่รถยนต์ขนาดเล็ก ประหยัดพลังงานมากขึ้น
อันเนื่องมาจากการได้รับผลกระทบจากราคาน้ำมันในตลาดโลกที่ปรับตัวสูงขึ้น
และคาดว่าจะทรงตัวในระดับที่สูงต่อไป

อย่างไรก็ตาม สถานการณ์การแข่งขันเพื่อชิงส่วนแบ่งตลาดสินเชื่อเช่าซื้อในปี 2554
ยังคงมีการแข่งขันสูง ซึ่งส่วนใหญ่ยังคงใช้กลยุทธ์ด้านราคาเป็นหลัก
และจากสถานการณ์ดังกล่าวจะมีส่วนช่วยกระตุ้นยอดขายรถยนต์ใหม่ได้อีกทางหนึ่ง
ซึ่งจะส่งผลให้มูลค่าตลาดสินเชื่อเช่าซื้อในอุตสาหกรรมมีโอกาสเติบโตได้ดี

ทั้งนี้บริษัทจะยังคงยึดมั่นการดำเนินธุรกิจด้วยความระมัดระวัง
โดยดำเนินการตามหลักการชะรีอะฮ์อย่างเคร่งครัด สุดท้ายนี้ บริษัทขอขอบคุณอย่างสูงต่อ ลูกค้า
ผู้ถือหุ้น พันธมิตรทางธุรกิจ
สำหรับความร่วมมืออันดีซึ่งกันและกันอย่างมีความต่อเนื่องมาเป็นระยะเวลาอันยาวนาน และขอบคุณ
ผู้บริหาร และพนักงานทุกท่าน สำหรับความพากเพียร ความเสียสละ วิริยะ อุตสาหะ
ที่ได้มีส่วนช่วยให้บริษัทเจริญเติบโตอย่างต่อเนื่องตลอดมา